Die NG gemeente Potchefstroom (op Potchefstroom) is die oudste gemeente van die Nederduitse Gereformeerde Kerk in die destydse Transvaal en was, toe dit in Maart 1842 gestig is, slegs die 28ste gemeente in wat later Suid-Afrika sou word asook die tiende gemeente buite die teenswoordige Sinode van Wes-en-Suid-Kaapland. Die gemeente aan die Mooirivier het ontstaan danksy die ywer van eerw. Daniel Lindley, wat as Amerikaanse sendeling kort ná die Groot Trek na Natal gekom het en hom die lot van die herderlose Voortrekkersgemeenskappe aangetrek het. Die Natalse Volksraad het hom in 1841 as leraar aangestel ná hy dokumente voorgelê het om te bewys dat hy 'n geordende predikant van die Presbiteriaanse Kerk in Amerika was. Die kerk het in vele opsigte met die kerk aan die Kaap ooreengestem. Dadelik het Lindley begin om die kerklike lewe in die Republiek van Natalia, wat destyds tot by Winburg en Potchefstroom gestrek het, te organiseer. Sy prioriteit was om die wydverspreide lidmate in die hele gebied te besoek. Vroeg in die jaar na sy aanstelling kom Lindley by die Mooirivier aan en op 26 Maart 1842 neem hy die eerste lidmate aan en die dag daarop doop hy 'n aantal kinders.